**Dôvodová správa**

**A. Všeobecná časť**

Návrh zákona, ktorým sa mení a dopĺňa zákon č. 205/2004 Z. z. o zhromažďovaní, uchovávaní a šírení informácií o životnom prostredí a o zmene a doplnení niektorých zákonov v znení neskorších predpisov (ďalej len „návrh novely zákona“), sa týka úpravy a zosúladenia súčasných požiadaviek s požiadavkami vyplývajúcimi z praxe pri zhromažďovaní a spravovaní národného registra uvoľňovania znečisťujúcich látok a prenosov mimo lokality prevádzkarne (ďalej len „národný register znečisťovania“).

Keďže od vstúpenia zákona do platnosti v roku 2004 došlo k zmenám v  procese nahlasovania údajov zo strany prevádzkovateľov, ako aj zo strany organizácií, ktoré nahlasujú a spolupracujú na národnom registri znečisťovania,  súčasné znenie nezodpovedá potrebám praxe.

Účelom návrhu novely zákona je zjednotiť nahlasovanie údajov do národného registra znečisťovania od prevádzkovateľov, ktorí nahlasujú údaje podľa nariadenia Európskeho parlamentu a Rady (ES) č. 166/2006 z 18. januára 2006 o zriadení Európskeho registra uvoľňovania a prenosov znečisťujúcich látok, ktorým sa menia a dopĺňajú smernice Rady 91/689/EHS a 96/61/ES (ďalej len „nariadenie Európskeho parlamentu a Rady (ES) č. 166/2006“), ako aj podľa zákona č. 39/2013 Z.z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších prepisov. Návrhom novely zákona sa zároveň odstraňuje neprípustná duplicita niektorých ustanovení s nariadením Európskeho parlamentu a Rady (ES) č. 166/2006.

Predkladaný návrh novely nemá negatívny vplyv na životné prostredie a podnikateľské prostredie, nemá dopad na štátny rozpočet, rozpočty obcí, rozpočty vyšších územných celkov a zároveň nemá sociálny vplyv, vplyv na informatizáciu a ani vplyv na služby verejnej správy pre občana.

Predkladaný návrh novely je v súlade s Ústavou Slovenskej republiky, ústavnými zákonmi a nálezmi ústavného súdu, zákonmi a ostatnými všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná. Predkladaný návrh novely je v súlade s právom Európskej únie.